## La Generalitat promociona l’oferta de golf de la Comunitat Valenciana als Països Baixos

*** Turisme organitza un viatge de familiarització amb l’operador turístic 3D GOLF i un grup de prescriptors neerlandesos per a mostrar diversos camps i *resorts* de les províncies d’Alacant i València
* El golf és un dels productes estratègics per a Turisme Comunitat Valenciana pel gasto turístic que genera i perquè contribuïx a la desestacionalització turística**

Turisme Comunitat Valenciana, en col·laboració amb l’Associació de Camps de Golf de la Costa Blanca i Comunitat Valenciana, ha organitzat un viatge de familiarització (*fam trip*) per a mostrar l’oferta del producte golf a un operador turístic i un grup de prescriptors de Països Baixos.

Este *fam trip*, que va començar el divendres i finalitzarà el dilluns 20 de gener, permetrà donar a conéixer als participants l’oferta per a la pràctica del golf a la Comunitat Valenciana, visitant diversos camps i *resorts* en la província d’Alacant i València.

En concret, en este viatge de familiarització participa el director de l’operador turístic 3D GOLF, Bert Trommelen, acompanyat d’un grup de deu professionals prescriptors i dos periodistes dels Països Baixos.

Així, durant estos dies el grup ha pogut visitar diferents camps de golf a la província d’Alacant, com les instal·lacions de Meliá Villaitana, a on han pogut jugar en un dels dos camps del complex que porten la firma de Jack Nicklaus, des del qual es gaudix d’una panoràmica de la badia de Benidorm. També han visitat la localitat de Dénia per a conéixer el *resort* Dénia Marriott La Sella, amb un camp dissenyat per José María Olazábal.

Ja en la província de València, s’ha programat la visita al camp Oliva Nova Golf, que porta la firma del jugador de golf espanyol més important, Severiano Ballesteros. El programa d’este viatge es tanca amb una visita a la localitat de Carcaixent per a gaudir del camp de golf La Galiana i d’una experiència en Huerto Ribera, a on el grup pot conéixer la cultura valenciana a través dels cultius que es donen en este enclavament.

**El turisme de golf a la Comunitat Valenciana**

El producte golf contribuïx a la desestacionalització turística de la Comunitat Valenciana, ja que es tracta d’una activitat que es practica, en gran part, fora de la temporada alta d’estiu. A més, el turista que es desplaça per a practicar esta activitat té un gasto superior a la mitjana, per la qual cosa és un dels productes estratègics per a Turisme Comunitat Valenciana.

Els Països Baixos representen el quart mercat internacional emissor més important pel que fa al producte golf per a la Comunitat Valenciana, amb una quota del 6 %. Els habitants de països nòrdics i centreeuropeus aficionats al golf, busquen en la temporada d’hivern destinacions amb condicions climàtiques més benignes que els permeten practicar este esport a l’aire lliure.

La Comunitat Valenciana, gràcies al seu clima i a la qualitat de les seues instal·lacions i servicis, constituïx una destinació atractiva per a ells. A més, en l’actualitat, la Comunitat Valenciana manté connexió aèria amb quatre ciutats dels Països Baixos: Amsterdam, Eindhoven, Maastricht i Rotterdam.

Fecha: 18/01/2025